钦定古今图书集成/明伦汇编/氏族典/第106卷 > 裴宽
## 钦定古今图书集成/明伦汇编/氏族典/第106卷 > 裴宽

按《周书裴宽传》：“宽字长宽，河东闻喜人也。仪貌瓌伟，
博涉群书，弱冠为州里所称。年十三，以选为魏孝明
帝挽郎，释褐员外散骑侍郎。魏孝武末，除广陵王府
直兵参军，加宁朔将军，员外散骑常侍。及孝武西迁，
宽乃将家属避难于大石岩。大统五年，授都督同轨
防长史，加征卤将军。十四年，与东魏将彭乐恂战于”
新城，因伤被擒，至河阴，宽乃遁还。授持节、帅都督，封
夏阳县男，即除孔城城主。十六年，迁河南郡守，仍镇
孔城。寻加抚军大都督、通直散骑常侍。魏废帝元年，
进使持节、车骑大将军、仪同三司、散骑常侍。孝闵帝
践祚，进爵为子。武成二年，征拜司士中大夫。保定元
年，出为汾州刺史，寻转鲁山防主。四年，加骠骑大将
军、开府仪同三司。天和二年，行复州事。三年，除温州
刺史，复为汾州刺史。陈将程灵洗率众至城下，苦战
三十馀日，力屈城陷，陈人乃执宽至扬州，寻被送岭
外。经数载后还建业，遂卒于江左，时年六十七。